
Pasākuma “Rīgas brīvprātīgo godināšana 2026” nolikums

1. [bookmark: _Hlk177725592]Nolikums (turpmāk – nolikums) nosaka Rīgas valstspilsētas pašvaldības (turpmāk - Pašvaldība) pasākuma “Rīgas brīvprātīgo godināšana 2026” (turpmāk – godināšana) organizēšanas kārtību.
2. Godināšanas mērķis ir pateikties iedzīvotājiem, kuri savu laiku velta brīvprātīgajam darbam sabiedrības labā, un popularizēt brīvprātīgā darba kustību Pašvaldībā, veicinot iedzīvotāju aktīvu līdzdalību un sociālo iekļaušanos. 
3. Godināšanu organizē Rīgas Apkaimju iedzīvotāju centrs (turpmāk – Centrs).
4. Brīvprātīgais darbs Brīvprātīgā darba likuma un šī nolikuma izpratnē ir organizēts un uz labas gribas pamata veikts fiziskās personas fizisks vai intelektuāls bezatlīdzības darbs sabiedrības labā. Brīvprātīgo darbu var veikt dažādās jomās – sociālajā jomā, izglītībā, kultūrā, sportā, veselības jomā, jaunatnes darbā, vides aizsardzībā, dzīvnieku aizsardzībā, apkaimju aktīvismā, darbā ar bēgļiem un jauniebraucējiem, kā arī darbā ar ieslodzījumā vai probācijas uzraudzībā esošām personām.
5. Paziņojums par brīvprātīgā darba veicēju pieteikšanu godināšanai tiek publicēts Pašvaldības tīmekļvietnē www.riga.lv un www.apkaimes.lv.
6. Pieteikumu brīvprātīgā darba veicēja nominēšanai (turpmāk – pieteikums) var iesniegt biedrības un nodibinājumi, valsts un pašvaldību iestādes un sociālie uzņēmumi (turpmāk – pieteicējs), aizpildot pieteikuma anketu (1. pielikums).
7. Godināšanai var izvirzīt brīvprātīgā darba veicēju - fizisku personu, kura sasniegusi 13 gadu vecumu un brīvprātīgo darbu veic Pašvaldības administratīvajā teritorijā (turpmāk – nominants). Nominantam brīvprātīgais darbs jāveic pieteicēja organizācijā, iestādē vai tās organizētajos pasākumos.
8. Godināšanai nevar izvirzīt nominantu, kurš godināts iepriekšējos divos gados (2024. un 2025. gadā). 
9. Viens pieteicējs drīkst pieteikt ne vairāk kā trīs nominantus.
10. Pilnībā aizpildīti pieteikumi, kas sagatavoti valsts valodā un noformēti datorrakstā, jāiesniedz Centram no 2026. gada 5. oktobra līdz 2026. gada 9. novembrim, nosūtot uz elektroniskā pasta adresi integracija@riga.lv vai Centra oficiālo e-adresi, parakstīti ar pieteicēja paraksttiesīgās personas drošu elektronisko parakstu. Pēc termiņa beigām iesniegtie pieteikumi netiek izskatīti.
11. [bookmark: _Hlk178150222]Pieteicēja pienākums ir iepazīstināt nominantu un gadījumā, ja nominants ir nepilngadīga persona - tā likumisko pārstāvi, ar informāciju par personas datu apstrādi (2. pielikums), tajā skaitā par foto un video fiksāciju brīvprātīgā darba veicēju godināšanas pasākumā “Rīgas brīvprātīgo godināšana 2026”, kā arī foto un video ievietošanu Pašvaldības informatīvajos kanālos – interneta vietnēs un sociālajos tīklos. 
12. Centram ir tiesības pārbaudīt pieteikumā norādītā veiktā brīvprātīgā darba atbilstību nolikumam un neatbilstības gadījumā nevirzīt nominantu godināšanai. 
13. Godināšanai iesniegto pieteikumu pārbaudi veic Centra Apkaimju attīstības un sabiedrības integrācijas pārvaldes Sabiedrības integrācijas un līdzdalības nodaļa.
14. Pieteikumi, kas nav noformēti atbilstoši nolikuma prasībām, netiek izskatīti.
15. Godināšana notiek 2026. gada 4. decembrī Rīgā. Par godināšanas norises vietu un laiku Centrs savlaicīgi paziņo nominantam un pieteicējam uz pieteikumā norādīto kontaktinformāciju.
16. Centram ir tiesības publiskot pieteikumos iekļautos tekstus vai to fragmentus sabiedrības informēšanai bez saskaņošanas ar teksta autoriem sabiedrības informēšanas un godināšanas pasākuma publicitātes nodrošināšanas nolūkā.

	
	



